Ellen Trane Nørby (V), 2011-02-10:
Hr. Holger K. Nielsen er jo meget galt afmarcheret, for det her handler netop om at skabe et incitament til, at man også producerer dansk; at man køber danske programmer fra danske indholdsproducenter.
Det er jo sådan, at det at producere et tv-drama eller producere en dokumentarfilm i Danmark er langt dyrere, end det er i udlandet, fordi den danske befolkning er langt mindre, og dermed er vores sprogområde mindre markedsorienteret, kan man sige, i forhold til at kunne løfte produktioner.
Derfor vil vi gerne kulturelt være med til at fremme dansk produceret indhold.
Det gør man ved at skabe støttesystemer, der kan skabe incitamenter.
For oppositionen ønsker at støtte Danmarks Radio – og det gør vi også via licensmidlerne – men vi anerkender også, at der er nogle danskere, der ikke ser Danmarks Radio.
Og der ønsker vi, at vi kan være med til at understøtte danskproduceret drama og dokumentar, også på de kanaler.
B 47, som vi behandler i dag, er jo en gammel traver; det er bestemt ikke første gang, vi har den her diskussion om public service-puljen, og det er bestemt heller ikke første gang, oppositionen har foreslået, at public service-puljen enten skulle nedlægges, begrænses, reduceres eller omfatte langt færre kanaler.
I Venstre og i medieforligskredsen har vi i modsætning til det, oppositionen foreslår, valgt at udvide public service-puljen til også at omfatte radio.
Det har vi gjort, fordi vi synes, det er vigtigt at støtte et danskproduceret indhold, hvad enten det er drama eller det er dokumentar.
Men public service-puljen blev jo netop oprettet for at støtte produktioner af tv-drama og tv-dokumentar, som bliver sendt på danske tv-kanaler, og puljen er hvert år med til at styrke de danske film- og tv-producenter og er med til at sikre, at dansksproget og danskproduceret indhold også kommer ud til de mange danskere, som ikke nødvendigvis har Danmarks Radio som deres favoritkanal, men som derimod bruger deres tid på eksempelvis SBS-kanalerne, 4'eren, 5'eren og 6'eren, på TV3's kanaler eller på dk4 eller på TV 2.
Hvorfor er det, at de danskere, der vælger at se tv på de kanaler, ikke også skal præsenteres for dansksprogede programmer, der skildrer en dansk virkelighed, frem for udelukkende at være overladt til amerikanske eller andre udenlandske dokumentarprogrammer og dramaserier?
Vores fokus i Venstre er at sikre, at alle danskere, ligegyldigt hvilke kanaler de ser tv på, får et indhold, der er af en høj kvalitet, og som er dansksproget, og det er jo også en måde, hvorpå vi kan sikre, at danske filmproducenter får nogle bedre udstillingsvinduer for de programmer, som de laver.
Konkurrencen om de gode danske drama- og dokumentarprogrammer er også med til at styrke kvaliteten og skabe bedre tv til gavn for alle danskerne.
Det er jo ikke sådan, at DR's programmer bliver dårligere af, at der også er andre, der producerer drama, og andre, der producerer tv-dokumentarprogrammer.
Det gør jo sådan set bare, at vores producenter i det hele taget bliver styrket, fordi der er flere steder at gå hen: Der er flere steder, hvor man kan afprøve sine kreative ideer, og der er flere steder, hvor man kan afsætte gode danske kvalitetsprogrammer.
Evalueringen af public service-puljen viser også, at tv-stationerne selv bidrager med langt over halvdelen af programbudgettet, helt præcis 65 pct., og dermed er public service-puljen jo med til at geare endnu flere penge til danske indholdsproducenter, til dansk film, til dansk drama, til dansk dokumentar.
Der er ingen tvivl om, at DR står bag nogle rigtig gode dramaproduktioner i Danmark, nogle af de bedste, der ugentligt samler danskere i alle aldersgrupper foran skærmen.
Men det skal vel ikke forhindre andre tv-kanaler i at få mulighed for at gøre DR kunsten efter, og det er netop det, public service-puljen bidrager til.
Vi ved også, at DR har haft et helt specifikt program med at tiltrække unge tv-seere, og der synes vi det er vigtigt at man også sikrer noget danskproduceret indhold på de platforme, hvor rigtig mange unge ser deres tv.
På den baggrund kan vi ikke støtte B 47.
Det vil såvel svække public service-puljen, hvilket vil gøre det mindre attraktivt for andre kanaler end DR at investere i danske drama- og dokumentarproduktioner, som at det vil være med til at overlade rigtig mange af de danskere, der ikke har DR som deres favoritkanal, til udelukkende at se programmer produceret i udlandet, og det kan vel ikke være ønsket, hvis ønsket er at fremme dansk kultur.
Derfor kan vi fra Venstres side ikke støtte B 47, og jeg skal på vegne af den konservative ordfører, hr. Rasmus Jarlov, meddele, at De Konservative heller ikke kan støtte B 47.